b'\n_START_ARTICLE_\nOdena\n_START_PARAGRAPH_\nOdena (lot. sclera) \xe2\x80\x93 skaidulinis akies obuolio dangalas, apsaugantis ir sutvirtinantis akies obuol\xc4\xaf. Ji standi, baltos spalvos, sudaro 5/6 viso akies obuolio ploto. Suaugusi\xc5\xb3 \xc5\xbemoni\xc5\xb3 sklera pana\xc5\xa1i \xc4\xaf virto kiau\xc5\xa1inio baltym\xc4\x85, tod\xc4\x97l dar vadinama baltyminiu dangalu. Vaik\xc5\xb3 odena yra plonesn\xc4\x97 ir pro j\xc4\x85 prasi\xc5\xa1vie\xc4\x8dia kraujagyslinis dangalas, d\xc4\x97l to yra melsvai pilk\xc5\xa1vos spalvos. Priekyje odena pereina \xc4\xaf ragen\xc4\x85, u\xc5\xbepakalin\xc4\x97je akies obuolio dalyje \xe2\x80\x93 \xc4\xaf regos nervo apvalkalus. Odena priekyje yra apie 1 mm storio, o suplon\xc4\x97ja ties ekvatoriumi, kur prie jos prisitvirtina akies obuol\xc4\xaf judinamieji raumenys. Odenoje yra daug smulki\xc5\xb3 angu\xc4\x8di\xc5\xb3, pro kurias pralenda kraujagysl\xc4\x97s bei nervai. Matomos odenos dalies pavir\xc5\xa1i\xc5\xb3 u\xc5\xbekloja jungin\xc4\x97.'